देश में पांचवीं बार एक दिन में एक करोड़ से अधिक टीके लगाए गए: स्वास्थ्य मंत्री
देश में सोमवार को एक करोड़ से अधिक खुराकें लगाई गईं जिसके बाद देश में अबतक 86 करोड़ से अधिक खुराकें लगाई जा चुकी हैं। यह जानकारी केंद्रीय स्वास्थ्य मंत्रालय ने दी।
नयी दिल्ली: देश में सोमवार को कोरोना वैक्सीन की एक करोड़ से अधिक खुराकें लगाई गईं जिसके बाद देश में अबतक 86 करोड़ से अधिक खुराकें लगाई जा चुकी हैं। यह जानकारी केंद्रीय स्वास्थ्य मंत्रालय ने दी। केंद्रीय स्वास्थ्य मंत्री मनसुख मांडविया ने ट्विटर पर कहा, “ राष्ट्र को बधाई, क्योंकि हमने एक बार फिर से टीके की एक करोड़ से अधिक खुराक लगाई हैं। प्रधानमंत्री नरेंद्र मोदी जी के नेतृत्व में भारत ने पांचवीं बार (एक दिन में) एक करोड़ से अधिक खुराकें लगाईं।” भारत में दैनिक आधार पर टीके की खुराक लगाने की संख्या ने 27 अगस्त को पहली बार एक करोड़ का आंकड़ा पार किया था। मंत्रालय ने कहा कि सोमवार के लिए दैनिक टीकाकरण आंकड़ा देर रात तक अंतिम रिपोर्ट आने के बाद बढ़ सकता है। इसने कहा कि टीकाकरण अभियान की नियमित निगरानी एवं समीक्षा उच्चतम स्तर पर की जा रही है। कोरोना वैक्सीन चोरी के आरोप में दो लोग गिरफ्तार नोएडा ईकोटेक- 3 क्षेत्र के खेड़ा चौगानपुर गांव में अवैध तरीके से कोविड-19 का टीका लगाकर लोगों से पैसा वसूलने के आरोप में गाजियाबाद के स्वास्थ्य विभाग के एक वार्डबॉय तथा एएनएम (सहायक नर्स) के देवर को पुलिस ने गिरफ्तार किया है। थाना ईकोटेक- 3 के प्रभारी निरीक्षक भुवनेश कुमार ने बताया कि बिसरख प्राथमिक स्वास्थ्य केंद्र के चिकित्सा अधिकारी डॉ सचिन्द्र कुमार मिश्रा ने पुलिस में शिकायत दर्ज कराई कि उन्हें सूचना मिली है कि खेड़ा चौगानपुर गांव में कुछ लोग अवैध रूप से कोरोना वायरस संक्रमण रोधी टीका लगा रहे हैं। थाना प्रभारी ने बताया कि सूचना के आधार पर पुलिस ने वहां पर छापा मारा और मौके से सुशील कुमार तथा रवि कुमार को गिरफ्तार किया। उन्होंने बताया कि पूछताछ के दौरान सुशील कुमार ने पुलिस को बताया कि वह गाजियाबाद के स्वास्थ्य विभाग में वार्डबॉय के पद पर कार्यरत है। उन्होंने बताया कि पूछताछ के दौरान पुलिस को पता चला कि उसी प्राथमिक स्वास्थ्य केंद्र पर तैनात एक एएनएम ने बुद्ध विहार में लोगों के टीकाकरण के लिए रखे टीके चोरी करके सुशील तथा रवि को दिए । आरोपी रवि एएनएम का देवर है उन्होंने बताया कि ये लोग खेड़ा चौगानपुर में लोगों से ढाई सौ रुपए लेकर कोविड-19 का टीका लगा रहे थे। आरोपियों ने बड़ी संख्या में लोगों से पैसा लेकर टीका लगाने की बात स्वीकार की है। इनके पास से पुलिस ने भारी मात्रा में टीके बरामद किए हैं। (भाषा)